CELEX: 
Language: el
Date: 2018-02-26 00:00:00
Title: ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ για την τροποποίηση του κανονισμού (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 111/2005 του Συμβουλίου όσον αφορά την προσθήκη ορισμένων πρόδρομων ουσιών των ναρκωτικών στον κατάλογο των διαβαθμισμένων ουσιών

ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
            
               Εισαγωγή 
            
            
               Οι πρόδρομες ουσίες των ναρκωτικών είναι χημικές ουσίες που μπορούν να χρησιμοποιηθούν για την παράνομη παρασκευή ναρκωτικών ή ψυχοτρόπων ουσιών. Ο κανονισμός (ΕΚ) αριθ. 273/2004 προβλέπει μέτρα για την παρακολούθηση του εμπορίου των πρόδρομων ουσιών των ναρκωτικών εντός της ΕΕ, ενώ ο κανονισμός (ΕΚ) αριθ. 111/2005 διέπει το εμπόριο πρόδρομων ουσιών ναρκωτικών μεταξύ της ΕΕ και τρίτων χωρών. Με τους δύο αυτούς κανονισμούς υλοποιούνται από κοινού οι υποχρεώσεις που απορρέουν από το άρθρο 12 της σύμβασης κατά της παράνομης εμπορίας ναρκωτικών και ψυχοτρόπων ουσιών του 1988 (η σύμβαση των ΗΕ του 1988) στην ΕΕ. 
            
            
               Η Επιτροπή εξουσιοδοτείται να εκδίδει κατ’ εξουσιοδότηση πράξεις για την προσθήκη νέων ουσιών στον κατάλογο των ουσιών που έχουν διαβαθμιστεί ως πρόδρομες ουσίες των ναρκωτικών στα παραρτήματα των εν λόγω κανονισμών. Αυτή η εξουσιοδότηση καθιστά δυνατή την προσαρμογή της νομοθεσίας της ΕΕ στις νέες τάσεις όσον αφορά την εκτροπή πρόδρομων ουσιών των ναρκωτικών, ιδίως για τις ουσίες που μπορούν εύκολα να μετατραπούν σε διαβαθμισμένες ουσίες, και τη συμμόρφωση με τυχόν τροποποιήσεις των πινάκων πρόδρομων ουσιών των ναρκωτικών στο παράρτημα της σύμβασης των ΗΕ του 1988. 
            
            
               Τον Οκτώβριο του 2016, εξαιτίας μιας επιδημίας θανάτων από υπερβολική δόση που συνδεόταν με τα οπιοειδή, μεταξύ άλλων με την ηρωίνη που έχει νοθευτεί με φαιντανύλη, καθώς και άλλες μορφές παράνομα παρασκευασμένης φαιντανύλης και αναλόγων φαιντανύλης, η κυβέρνηση των Ηνωμένων Πολιτειών της Αμερικής πρότεινε να δρομολογηθεί διαδικασία διαβάθμισης για δύο πρόδρομες ουσίες της φαιντανύλης, την 4-ανιλινο-N-φαιναιθυλοπιπεριδίνη (ANPP) και την N-φαιναιθυλο-4-πιπεριδόνη (NPP), για να προστεθούν στον πίνακα I της σύμβασης των ΗΕ του 1988.
            
            
               Στη συνέχεια, με τις αποφάσεις 60/12 και 60/13, που ελήφθησαν κατά την εξηκοστή σύνοδό της, στις 16 Μαρτίου 2017, η Επιτροπή των Ηνωμένων Εθνών για τα ναρκωτικά αποφάσισε να συμπεριλάβει, αντιστοίχως, την ANPP και την NPP στον πίνακα I της σύμβασης των ΗΕ του 1988. Οι αποφάσεις 60/12 και 60/13 τίθενται πλήρως σε ισχύ από τις 18 Οκτωβρίου 2017. Κατά συνέπεια, έως την ημερομηνία αυτή, κάθε συμβαλλόμενο μέρος της σύμβασης θα πρέπει να βρίσκεται σε διαδικασία διαβάθμισης των ANPP και NPP στην οικεία νομοθεσία για τις πρόδρομες ουσίες των ναρκωτικών. 
            
            
               Ως εκ τούτου, η Επιτροπή πρέπει να εκδώσει κατ’ εξουσιοδότηση κανονισμό για την τροποποίηση του κανονισμού (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 111/2005 του Συμβουλίου, προκειμένου να προσθέσει την ANPP και την NPP στα παραρτήματα των εν λόγω κανονισμών. 
            
            
            
               Δυνατότητα διαβάθμισης στην κατηγορία 1 ή την κατηγορία 2 του κανονισμού (ΕΚ) αριθ. 273/2004 και του κανονισμού (ΕΚ) αριθ. 111/2005
            
            
               Η προσθήκη των ANPP και NPP στην κατηγορία 1 ή την κατηγορία 2 των κανονισμών εναπόκειται στη διακριτική ευχέρεια της Επιτροπής. Η κατηγορία 3 των κανονισμών δεν είναι κατάλληλη, διότι αυτό θα σήμαινε ότι δεν θα ήταν δυνατό να τηρηθούν οι υποχρεώσεις που απορρέουν από τη σύμβαση των ΗΕ του 1988· η κατηγορία 4, η οποία υφίσταται μόνο για τον κανονισμό (ΕΚ) αριθ. 111/2005 του Συμβουλίου, επίσης αποκλείεται, επειδή η εν λόγω κατηγορία μπορεί να περιλαμβάνει μόνο φάρμακα και κτηνιατρικά φάρμακα που περιέχουν διαβαθμισμένες ουσίες. 
            
            
               Οι ουσίες που είναι διαβαθμισμένες στην κατηγορία 1 ενέχουν τον μεγαλύτερο κίνδυνο όταν εκτρέπονται και συνήθως ενσωματώνονται πλήρως ή εν μέρει στο μόριο του ναρκωτικού ή της ψυχοτρόπου ουσίας (δηλ. πρόκειται για άμεσες πρόδρομες ουσίες). Επομένως, τα μέτρα ελέγχου και παρακολούθησης που εφαρμόζονται στις ουσίες αυτές είναι τα πλέον αυστηρά και στους δύο κανονισμούς. Οι ουσίες της κατηγορίας 2 είτε ενέχουν μικρότερο κίνδυνο είτε οι ποσότητές τους οι οποίες εκτρέπονται για την παράνομη παρασκευή ναρκωτικών αντιπροσωπεύουν τόσο μικρό ποσοστό των συνολικών ποσοτήτων που νομίμως διακινούνται και χρησιμοποιούνται στην ΕΕ ώστε η διαβάθμισή τους στην κατηγορία 1 θα προκαλούσε δυσανάλογη επιβάρυνση· κατά συνέπεια, τα αντίστοιχα μέτρα ελέγχου και παρακολούθησης είναι λιγότερο αυστηρά. 
            
            
               Οι ουσίες της κατηγορίας 1 πρέπει να αποθηκεύονται σε ασφαλείς εγκαταστάσεις (π.χ. με κλειδαριές, επιτήρηση με βιντεοκάμερες κ.λπ.), ενώ κάθε επιχείρηση που ασχολείται με αυτές τις ουσίες πρέπει να διαθέτει άδεια. Για τις ουσίες της κατηγορίας 2 δεν είναι υποχρεωτική η αποθήκευσή τους σε ασφαλείς εγκαταστάσεις και οι επιχειρήσεις πρέπει μόνο να καταχωρίζονται. Όσον αφορά τον έλεγχο του εξωτερικού εμπορίου, η κύρια διαφορά μεταξύ των δύο κατηγοριών είναι ότι για τις ουσίες της κατηγορίας 1 απαιτείται άδεια εισαγωγής και εξαγωγής, ενώ για τις ουσίες της κατηγορίας 2 υπάρχει μόνον υποχρέωση για άδεια εξαγωγής. 
            
            
            
               Νόμιμη χρήση των ANPP και NPP στην ΕΕ
            
            
               Με βάση πληροφορίες που συλλέχθηκαν κατά τη διαδικασία διαβάθμισης στη σύμβαση των ΗΕ του 1988, μπορεί να συναχθεί το συμπέρασμα ότι υφίσταται νόμιμο εμπόριο και χρήση των ANPP και NPP στην ΕΕ, αλλά με περιορισμένο αριθμό συναλλαγών και εμπλεκόμενων ποσοτήτων. 
            
            
               Η ANPP παράγεται σε τρία κράτη μέλη με κατά προσέγγιση μέση συνολική ετήσια παραγωγή 187 χιλιόγραμμων. Εισαγωγές αναφέρθηκαν μόνο από ένα κράτος μέλος.
            
            
               Η NPP παράγεται σε δύο κράτη μέλη με κατά προσέγγιση μέση συνολική ετήσια παραγωγή 1 565 χιλιόγραμμων. Σημαντικό μέρος αυτής της ποσότητας εξάγεται, ενώ πραγματοποιούνται επίσης και αποστολές εντός της ΕΕ σε άλλα κράτη μέλη. Εισαγωγές και εξαγωγές, αλλά πάντοτε σε πολύ μικρές ποσότητες, αναφέρθηκαν επίσης και από άλλα κράτη μέλη, τα οποία δεν διαθέτουν εγχώρια παραγωγή.
            
         
         
            
               Όσον αφορά τις νόμιμες χρήσεις των ANPP και NPP, ένα κράτος μέλος ανέφερε ετήσια χρήση 600 έως 700 χιλιόγραμμων των εν λόγω ουσιών για την παρασκευή φαιντανύλης στη φαρμακευτική βιομηχανία· ένα άλλο κράτος μέλος ανέφερε επίσης την παρασκευή φαιντανύλης με χρήση NPP (συνολικά 94 χιλιόγραμμα φαιντανύλης το 2015). Ορισμένα άλλα κράτη μέλη ανέφεραν περιορισμένες ποσότητες νόμιμης χρήσης για φαρμακευτικά προϊόντα και ερευνητικούς σκοπούς. Τέλος, ένα άλλο κράτος μέλος ανέφερε χρήση 0,001 χιλιόγραμμου ANPP ως προτύπου αναφοράς.
            
            
            
               Κατανάλωση και παραγωγή παράνομης φαιντανύλης και αναλόγων φαιντανύλης στην ΕΕ 
            
            
               Στην Ευρωπαϊκή έκθεση για τα ναρκωτικά - τάσεις και εξελίξεις 2017
                  1
                του Ευρωπαϊκού Κέντρου Παρακολούθησης Ναρκωτικών και Τοξικομανίας (ΕΚΠΝΤ) επεξηγείται ότι «Τόσο στην Ευρώπη όσο και στη Βόρεια Αμερική, η πρόσφατη εμφάνιση νέων συνθετικών οπιοειδών υψηλής δραστικότητας, κυρίως παραγώγων φαιντανύλης, προκαλεί σημαντική ανησυχία. Από το 2012, το σύστημα έγκαιρης προειδοποίησης της ΕΕ λαμβάνει ολοένα και περισσότερες αναφορές για τις συγκεκριμένες ουσίες και τις επιβλαβείς συνέπειές τους. Οι ουσίες πωλούνται σε επιγραμμικές αγορές, αλλά και στην παράνομη αγορά. Πωλούνται ενίοτε ως ηρωίνη ή αναμεμειγμένες με ηρωίνη, άλλες παράνομες ουσίες, ακόμη και παραποιημένα φάρμακα. Τα συνθετικά οπιοειδή υψηλής δραστικότητας ενέχουν σοβαρούς κινδύνους για την υγεία, όχι μόνο για τους χρήστες τους, αλλά και για τους εμπλεκόμενους στην παρασκευή τους, καθώς και για τους εργαζομένους στα ταχυδρομεία και στις υπηρεσίες επιβολής του νόμου. Καθώς απαιτούνται μικρές μόνο ποσότητες για την παραγωγή πολλών χιλιάδων δόσεων, οι ουσίες αυτές αποκρύπτονται και μεταφέρονται εύκολα. Αυτό συνιστά σημαντική πρόκληση για τις υπηρεσίες ελέγχου των ναρκωτικών. Την ίδια στιγμή, οι ουσίες αυτές αποτελούν δυνητικά ελκυστικό και κερδοφόρο εμπόρευμα για το οργανωμένο έγκλημα.» Μολονότι δεν είναι γνωστός ο ακριβής συνολικός αριθμός θανάτων από υπερβολική δόση που συνδέονται με παράνομη φαιντανύλη και ανάλογα φαιντανύλης στην ΕΕ, ορισμένα κράτη μέλη, όπως η Εσθονία και η Σουηδία, έχουν αναφέρει περισσότερες από 100 περιπτώσεις η καθεμία τα τελευταία χρόνια. 
            
            
               Οι πληροφορίες σχετικά με την παραγωγή παράνομης φαιντανύλης και αναλόγων φαιντανύλης, ακόμη και στην ΕΕ, είναι πολύ περιορισμένες. Σύμφωνα με το Γραφείο των Ηνωμένων Εθνών για τον Έλεγχο των Ναρκωτικών και την Πρόληψη του Εγκλήματος (UNODC), μέχρι στιγμής έχουν εξαρθρωθεί δύο εργαστήρια παρασκευής φαιντανύλης στην ΕΕ: ένα οικιακό εργαστήριο στη Σλοβακία (2011) και ένα στη Γερμανία (2015). Επιπλέον, οι εσθονικές αρχές ανέφεραν δύο κατασχέσεις NPP το 2016: τον Ιούνιο έφτασε ένα δέμα από την Κίνα που περιείχε 10,24 χιλιόγραμμα και τον Αύγουστο ένα δέμα επίσης από την Κίνα που περιείχε 101,1 γραμμάρια. Είναι πιθανό η εν λόγω ουσία να είχε παραγγελθεί και να προοριζόταν να χρησιμοποιηθεί για την παράνομη παρασκευή φαιντανύλης και παραγώγων της. 
            
            
            
               Επιπτώσεις της διαβάθμισης στην Κατηγορία 1 – Απόψεις των κύριων ενδιαφερόμενων μερών 
            
            
               Κατά την 20ή συνεδρίαση της ομάδας εμπειρογνωμόνων για τις πρόδρομες ουσίες ναρκωτικών, στις 11 και 12 Μαΐου 2017, οι εκπρόσωποι των αρμόδιων αρχών από τα κράτη μέλη της ΕΕ εξέτασαν την πιθανότητα διαβάθμισης των ANPP και NPP στα παραρτήματα του κανονισμού (ΕΚ) αριθ. 273/2004 και του κανονισμού (ΕΚ) αριθ. 111/2005 με βάση συνοπτικό έγγραφο που συνέταξε η Επιτροπή. Όλα τα κράτη μέλη που έλαβαν τον λόγο υποστήριξαν με θέρμη τη διαβάθμιση στην κατηγορία 1. Κανένα κράτος μέλος δεν αντιτάχθηκε στην άποψη αυτή. 
            
            
               Η Επιτροπή διαβουλεύτηκε επίσης για το θέμα αυτό με όλες τις συναφείς ευρωπαϊκές ενώσεις του κλάδου. Το Ευρωπαϊκό Συμβούλιο Χημικών Βιομηχανιών (CEFIC) πρότεινε τη διαβάθμιση στην κατηγορία 1, λόγω των θανάτων από υπερβολική δόση που συνδέονται με την παράνομη παραγωγή φαιντανύλης και επειδή οι ουσίες αυτές αποτελούν άμεσες πρόδρομες ουσίες που περιέχουν δραστικές ουσίες. Επιπλέον, η νόμιμη χρήση των ANPP και NPP παρακολουθείται ήδη στενά, καθώς χρησιμοποιούνται σχεδόν αποκλειστικά στη φαρμακευτική βιομηχανία (η οποία πρέπει να πληροί πολλές άλλες απαιτήσεις) και για την παραγωγή μιας ελεγχόμενης ναρκωτικής ουσίας, δηλαδή της φαιντανύλης, για την οποία επίσης ισχύει αυστηρό νομοθετικό πλαίσιο. Επομένως, η πρόσθετη επιβάρυνση της βιομηχανίας θα είναι περιορισμένη. Η Ευρωπαϊκή Ένωση Διανομέων Χημικών Προϊόντων (FECC) δεν υπέβαλε παρατηρήσεις ή προτάσεις. Η Ευρωπαϊκή Ομοσπονδία Φαρμακευτικών Βιομηχανιών και Ενώσεων (EFPIA) επίσης δεν είχε συγκεκριμένες απόψεις. Συνεπώς, μπορεί να συναχθεί το συμπέρασμα ότι οι εν λόγω ομοσπονδίες δεν αντιτίθενται στη διαβάθμιση στην κατηγορία 1. 
            
            
            
               Συμπέρασμα - Διαβάθμιση στην κατηγορία 1 του κανονισμού (ΕΚ) αριθ. 111/2005 και του κανονισμού (ΕΚ) αριθ. 273/2004
            
            
               Λαμβανομένων υπόψη των ακόλουθων εκτιμήσεων: 
            
            
               - η ANPP αποτελεί άμεση πρόδρομη ουσία της φαιντανύλης και της ακετυλο-φαιντανύλης· η NPP μπορεί να χρησιμοποιηθεί είτε ως αρχικό υλικό για την ANPP, από την οποία μπορεί στη συνέχεια να συντεθεί φαιντανύλη, είτε να αποτελέσει άμεση πρόδρομη ουσία ορισμένων αναλόγων φαιντανύλης· με άλλα λόγια, αμφότερες οι ουσίες μπορούν εύκολα να μετατραπούν στην παράνομη ναρκωτική ή ψυχοτρόπο ουσία φαιντανύλη ή σε ανάλογα φαιντανύλης·
            
            
               - η κακή χρήση και η κατάχρηση φαιντανύλης και αναλόγων φαιντανύλης προκαλούν σοβαρά κοινωνικά προβλήματα και προβλήματα δημόσιας υγείας (θανάτους από υπερβολική δόση) σε ορισμένες περιοχές της ΕΕ·
            
            
               - υπάρχουν ενδείξεις ότι στην ΕΕ υπάρχει σημαντική παράνομη παρασκευή φαιντανύλης με βάση τις ANPP και NPP· για την αντιμετώπιση αυτού του προβλήματος, θα ήταν θεμιτοί οι έλεγχοι κατά την εισαγωγή ANPP και NPP· 
            
            
               - η νόμιμη παραγωγή, εμπορία και χρήση και των δύο ουσιών είναι περιορισμένες στην ΕΕ· κατά συνέπεια, η διαβάθμιση στην κατηγορία 1 θα συνεπαγόταν περιορισμένο πρόσθετο φόρτο εργασίας για τους οικονομικούς φορείς και τις αρμόδιες αρχές στην ΕΕ· 
            
            
               - και οι δύο ουσίες χρησιμοποιούνται σχεδόν αποκλειστικά στη φαρμακευτική βιομηχανία και για την παραγωγή μιας ελεγχόμενης ναρκωτικής ουσίας, γεγονός που σημαίνει ότι είναι ήδη αυστηρά ελεγχόμενες (π.χ. με τα συστήματα αδειοδότησης φαρμάκων, παρασκευαστών, διανομέων και παραγόντων που σχετίζονται με δραστικές φαρμακευτικές ουσίες)· αυτό σημαίνει ότι οι πρόσθετες απαιτήσεις της κατηγορίας 1, για παράδειγμα η αποθήκευση των ουσιών σε ασφαλείς εγκαταστάσεις, δεν θα δημιουργήσουν σημαντική πρόσθετη επιβάρυνση·
            
            
               - σχεδόν όλα τα ενδιαφερόμενα μέρη, ιδίως οι αρμόδιες αρχές των κρατών μελών και οι ενδιαφερόμενοι οικονομικοί φορείς, προτιμούν τη διαβάθμιση των ANPP και NPP στην κατηγορία 1· και δεν υπάρχουν ενδιαφερόμενα μέρη που να αντιτίθενται στην πρόταση αυτή· 
            
            
               τόσο η 4-ανιλινο-N-φαιναιθυλοπιπεριδίνη (ANPP) και η N-φαιναιθυλο-4-πιπεριδόνη (NPP) θα πρέπει να διαβαθμιστούν στην κατηγορία 1 του παραρτήματος I του κανονισμού (ΕΚ) αριθ. 273/2004 και στην κατηγορία 1 του παραρτήματος του κανονισμού (ΕΚ) αριθ. 111/2005. 
            
            
               2.ΔΙΑΒΟΥΛΕΥΣΕΙΣ ΠΡΙΝ ΑΠΟ ΤΗΝ ΕΚΔΟΣΗ ΤΗΣ ΠΡΑΞΗΣ
            
         
         
            
            
               Σύμφωνα με την παράγραφο 4 της κοινής συμφωνίας για τις κατ’ εξουσιοδότηση πράξεις μεταξύ του Ευρωπαϊκού Κοινοβουλίου, του Συμβουλίου και της Ευρωπαϊκής Επιτροπής, κατά την εκπόνηση της παρούσας κατ’ εξουσιοδότηση πράξης πραγματοποιήθηκαν οι δέουσες και διαφανείς διαβουλεύσεις, μεταξύ άλλων σε επίπεδο εμπειρογνωμόνων. Τα σχετικά έγγραφα έχουν διαβιβαστεί εγκαίρως και με τον δέοντα τρόπο στο Ευρωπαϊκό Κοινοβούλιο και στο Συμβούλιο. Ζητήθηκε η γνώμη της ομάδας εμπειρογνωμόνων για τις πρόδρομες ουσίες ναρκωτικών κατά τη συνεδρίαση που πραγματοποιήθηκε στις 11 και 12 Μαΐου 2017, καθώς και μέσω γραπτής διαδικασίας, από τις 14 Νοεμβρίου 2017 έως τις 15 Δεκεμβρίου 2017. Επιπλέον, η πρόταση αναρτήθηκε στη διαδικτυακή πύλη της Ευρωπαϊκής Επιτροπής για τη βελτίωση της νομοθεσίας, για την υποβολή παρατηρήσεων εντός 4 εβδομάδων, από τις 15 Νοεμβρίου 2017 έως τις 13 Δεκεμβρίου 2017. 
            
            
               3.ΝΟΜΙΚΑ ΣΤΟΙΧΕΙΑ ΤΗΣ ΚΑΤ’ ΕΞΟΥΣΙΟΔΟΤΗΣΗ ΠΡΑΞΗΣ
            
            
            
               Οι κανονισμοί 111/2005 και 273/2004 συνδέονται στενά μεταξύ τους. Με τους δύο αυτούς κανονισμούς εφαρμόζονται από κοινού τα μέτρα που προβλέπονται από το άρθρο 12 της σύμβασης των ΗΕ του 1988. Με τον κατ’ εξουσιοδότηση κανονισμό (ΕΕ) 2015/1011 της Επιτροπής και τον εκτελεστικό κανονισμό (ΕΕ) 2015/1013 της Επιτροπής εγκρίθηκαν κοινοί κανόνες εφαρμογής των κανονισμών 111/2005 και 273/2004.
            
            
               Υπό το πρίσμα των ανωτέρω, η ομαδοποίηση των δύο διαφορετικών εξουσιοδοτήσεων, που βασίζονται σε διαφορετικές βασικές νομοθετικές πράξεις, σε ενιαία κατ’ εξουσιοδότηση πράξη δικαιολογείται από τη στενή συνάφεια μεταξύ των εν λόγω εξουσιοδοτήσεων.
            
            
               ΚΑΤ’ ΕΞΟΥΣΙΟΔΟΤΗΣΗ ΚΑΝΟΝΙΣΜΟΣ (ΕΕ) …/... ΤΗΣ ΕΠΙΤΡΟΠΗΣ
            
            
               της 26.2.2018
            
            
               για την τροποποίηση του κανονισμού (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου και του κανονισμού (ΕΚ) αριθ. 111/2005 του Συμβουλίου όσον αφορά την προσθήκη ορισμένων πρόδρομων ουσιών των ναρκωτικών στον κατάλογο των διαβαθμισμένων ουσιών 
            
            
               (Κείμενο που παρουσιάζει ενδιαφέρον για τον ΕΟΧ)
            
            
               Η ΕΥΡΩΠΑΪΚH ΕΠΙΤΡΟΠΗ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης,
            
            
               Έχοντας υπόψη τον κανονισμό (ΕΚ) αριθ. 273/2004 του Ευρωπαϊκού Κοινοβουλίου και του Συμβουλίου, της 11ης Φεβρουαρίου 2004, περί των προδρόμων ουσιών των ναρκωτικών
                  2
               , και ιδίως το άρθρο 15,
            
            
               Έχοντας υπόψη τον κανονισμό (ΕΚ) αριθ. 111/2005 του Συμβουλίου, της 22ας Δεκεμβρίου 2004, σχετικά με τη θέσπιση κανόνων για την παρακολούθηση του εμπορίου πρόδρομων ουσιών ναρκωτικών μεταξύ της Ένωσης και τρίτων χωρών
                  3
               , και ιδίως το άρθρο 30α,
            
            
               Εκτιμώντας τα ακόλουθα:
            
            
               (1)Στο παράρτημα I του κανονισμού (ΕΚ) αριθ. 273/2004 και στο παράρτημα του κανονισμού (ΕΚ) αριθ. 111/2005 παρατίθεται κατάλογος των διαβαθμισμένων ουσιών που υπόκεινται σε μια σειρά εναρμονισμένων μέτρων ελέγχου και παρακολούθησης που προβλέπονται από τους εν λόγω κανονισμούς.
            
            
               (2)Με τις αποφάσεις 60/12 και 60/13 της Επιτροπής των Ηνωμένων Εθνών για τα ναρκωτικά, που ελήφθησαν κατά την εξηκοστή σύνοδό της, στις 16 Μαρτίου 2017, η 4-ανιλινο-N-φαιναιθυλοπιπεριδίνη (ANPP) και η N-φαιναιθυλο-4-πιπεριδόνη (NPP) προστέθηκαν στον πίνακα I της σύμβασης των Ηνωμένων Εθνών κατά της παράνομης εμπορίας ναρκωτικών και ψυχοτρόπων ουσιών, της 19ης Δεκεμβρίου 1988
                  4
                (η «σύμβαση των ΗΕ του 1988»).
            
            
               (3)Σκοπός του κανονισμού (ΕΚ) αριθ. 273/2004 και του κανονισμού (ΕΚ) αριθ. 111/2005 είναι η εφαρμογή του άρθρου 12 της σύμβασης των ΗΕ του 1988 στην Ένωση. Κατά συνέπεια, οι ANPP και NPP θα πρέπει να προστεθούν στο παράρτημα I του κανονισμού (ΕΚ) αριθ. 273/2004 και στο παράρτημα του κανονισμού (ΕΚ) αριθ. 111/2005.
            
            
               (4)Οι διαβαθμισμένες ουσίες που απαριθμούνται στα εν λόγω παραρτήματα υποδιαιρούνται σε κατηγορίες για τις οποίες εφαρμόζονται διαφορετικά μέτρα, ώστε να επιτευχθεί αναλογική ισορροπία μεταξύ του επιπέδου της απειλής την οποία συνιστά κάθε συγκεκριμένη ουσία και της επιβάρυνσης για το νόμιμο εμπόριο. Τα αυστηρότερα μέτρα ελέγχου και παρακολούθησης εφαρμόζονται στις ουσίες της κατηγορίας 1. Για παράδειγμα, οι ουσίες της κατηγορίας 1 πρέπει να αποθηκεύονται σε ασφαλείς εγκαταστάσεις, ενώ κάθε επιχείρηση που ασχολείται με αυτές τις ουσίες πρέπει να διαθέτει άδεια. 
            
            
               (5)Η ANPP αποτελεί άμεση πρόδρομη ουσία της φαιντανύλης και της ακετυλο-φαιντανύλης. Η NPP μπορεί να χρησιμοποιηθεί είτε ως αρχικό υλικό για την ANPP, από την οποία μπορεί στη συνέχεια να συντεθεί φαιντανύλη, είτε να αποτελέσει άμεση πρόδρομη ουσία ορισμένων αναλόγων φαιντανύλης. Με άλλα λόγια, αμφότερες οι ουσίες μπορούν εύκολα να μετατραπούν σε φαιντανύλη ή ανάλογα φαιντανύλης. 
            
         
         
            
               (6)Η κακή χρήση και η κατάχρηση φαιντανύλης και αναλόγων φαιντανύλης προκαλούν σοβαρά κοινωνικά προβλήματα και προβλήματα δημόσιας υγείας (ιδίως αυξανόμενο αριθμό θανάτων από υπερβολική δόση) σε ορισμένες περιοχές της ΕΕ. Υπάρχουν ενδείξεις ότι στην Ένωση υπάρχει σημαντική παράνομη παρασκευή φαιντανύλης με βάση τις ANPP και NPP. Για την αντιμετώπιση αυτού του προβλήματος, θα πρέπει να καθιερωθούν έλεγχοι κατά την εισαγωγή ANPP και NPP.
            
            
               (7)Η νόμιμη παραγωγή, εμπορία και χρήση των ANPP και NPP στην Ένωση είναι περιορισμένες. Κατά συνέπεια, η διαβάθμιση των εν λόγω ουσιών στην κατηγορία 1 θα συνεπαγόταν περιορισμένη μόνο επιπλέον διοικητική επιβάρυνση για τους οικονομικούς φορείς και τις αρμόδιες αρχές στην Ένωση. Επιπλέον, από τη διαβούλευση με τους οικονομικούς φορείς και τα κράτη μέλη προέκυψε ότι υπάρχει σαφής προτίμηση για την καταχώριση και των δύο ουσιών ως ουσιών κατηγορίας 1 στους κανονισμούς. 
            
            
               (8)Βάσει των εκτιμήσεων που διατυπώνονται στις αιτιολογικές σκέψεις 5, 6 και 7, οι ANPP και NPP θα πρέπει να διαβαθμιστούν ως ουσίες κατηγορίας 1 στο παράρτημα I του κανονισμού (ΕΚ) αριθ. 273/2004 και στο παράρτημα του κανονισμού (ΕΚ) αριθ. 111/2005.
            
            
               (9)Ως εκ τούτου, ο κανονισμός (ΕΚ) αριθ. 273/2004 και ο κανονισμός (ΕΚ) αριθ. 111/2005 θα πρέπει να τροποποιηθούν αναλόγως.
            
            
               (10)Δεδομένου ότι υπάρχει ορισμένη νόμιμη παραγωγή, εμπορία και χρήση ANPP και NPP στην Ένωση, θα πρέπει να παρασχεθεί επαρκές χρονικό διάστημα στους οικονομικούς φορείς και τις αρμόδιες αρχές για να προσαρμοστούν στις τροποποιήσεις που επιφέρει ο παρών κανονισμός.
            
            
               (11)Με τον κανονισμό (ΕΚ) αριθ. 273/2004 και τον κανονισμό (ΕΚ) αριθ. 111/2005 εφαρμόζονται από κοινού ορισμένες διατάξεις της σύμβασης των ΗΕ του 1988. Δεδομένης της στενής συνάφειας μεταξύ των εν λόγω δύο κανονισμών, είναι δικαιολογημένο να εγκριθούν οι τροποποιήσεις με ενιαία κατ’ εξουσιοδότηση πράξη,
            
            
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
            
            
               Άρθρο 1
                  Τροποποίηση του κανονισμού (ΕΚ) αριθ. 273/2004
            
            
               Στο παράρτημα I του κανονισμού (ΕΚ) αριθ. 273/2004, στον πίνακα για τις διαβαθμισμένες ουσίες της κατηγορίας 1, παρεμβάλλονται οι ακόλουθες καταχωρίσεις στον κατάλογο των ουσιών, στην κατάλληλη θέση, διαδοχικά, ανάλογα με τον οικείο κωδικό ΣΟ: 
            
            
            
                     
                        
                           Ουσία
                        
                     
                  
                  
                     
                        
                           Χαρακτηρισμός ΣΟ (εάν διαφέρει)
                        
                     
                  
                  
                     
                        
                           Κωδικός ΣΟ
                        
                     
                  
                  
                     
                        
                           Αριθ. CAS
                        
                     
                  
               
                     
                        
                            «4-ανιλινο-N-φαιναιθυλοπιπεριδίνη (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-φαιναιθυλο-4-πιπεριδόνη 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4».
                        
                     
                  
               
               Άρθρο 2
                  Τροποποίηση του κανονισμού (ΕΚ) αριθ. 111/2005
            
            
               Στο παράρτημα του κανονισμού (ΕΚ) αριθ. 111/2005, στον πίνακα για τις διαβαθμισμένες ουσίες της κατηγορίας 1, παρεμβάλλονται οι ακόλουθες καταχωρίσεις στον κατάλογο των ουσιών, στην κατάλληλη θέση, διαδοχικά, ανάλογα με τον οικείο κωδικό ΣΟ:
            
            
            
                     
                        
                           Ουσία
                        
                     
                  
                  
                     
                        
                           Χαρακτηρισμός ΣΟ (εφόσον διαφέρει)
                        
                     
                  
                  
                     
                        
                           Κωδικός ΣΟ
                        
                     
                  
                  
                     
                        
                           Αριθ. CAS
                        
                     
                  
               
                     
                        
                           «4-ανιλινο-N-φαιναιθυλοπιπεριδίνη (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-φαιναιθυλο-4-πιπεριδόνη 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4».
                        
                     
                  
               
               Άρθρο 3
                  Έναρξη ισχύος και εφαρμογή
            
            
               Ο παρών κανονισμός αρχίζει να ισχύει τη εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης. 
            
            
               Εφαρμόζεται από την ….
            
            
            
               Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            
         
         
            
               Βρυξέλλες, 26.2.2018
            
            
               
                     Για την Επιτροπή
               
               
                     Πρόεδρος
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001ELN.pdf
               
               
                  
                     (2)
                  
                        ΕΕ L 47 της 18.2.2004, σ. 1. 
               
               
                  
                     (3)
                  
                        ΕΕ L 22 της 26.1.2005, σ. 1.
               
               
                  
                     (4)
                  
                        ΕΕ L 326 της 24.11.1990, σ. 57.